



I n f o r m á c i a

o vybavovaní petícií a sťažností za rok 2015 Úradom vlády SR a orgánmi štátnej správy



Vykonávanie petičného práva upravuje zákon č. 85/1990 Zb. o petičnom práve v znení neskorších predpisov (ďalej zákon o petičnom práve) a právo podávať sťažnosti zákon č. 9/2010 
Z. z. o sťažnostiach v znení neskorších predpisov (ďalej zákon o sťažnostiach). V zmysle ustanovenia § 24 ods. 1 písm. b) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov je Úrad vlády SR ústredným orgánom štátnej správy pre kontrolu plnenia úloh súvisiacich s výkonom štátnej správy a pre kontrolu vybavovania petícií a sťažností.

Informácia o vybavovaní petícií a sťažností Úradom vlády SR a orgánmi štátnej správy za rok 2015 (ďalej informácia) je spracovaná v súlade s § 10 ods. 3 zákona o sťažnostiach a predložená na rokovanie vlády SR na základe úlohy B.3. uznesenia vlády SR č. 701 zo 16. decembra 2015 k návrhu Zamerania kontrolnej činnosti Úradu vlády SR na rok 2016.

Informácia obsahuje vyhodnotenie hlavných ukazovateľov spracovaných z údajovej základne centrálnej evidencie petícií a sťažností vedenej Úradom vlády SR, ministerstvami, ostatnými ústrednými orgánmi štátnej správy, orgánmi miestnej štátnej správy (okresné úrady) a subjektmi 
v ich riadiacej pôsobnosti, v súlade so zákonom o petičnom práve a zákonom o sťažnostiach.

Vyhodnotenie jednotlivých ukazovateľov je spracované z hľadiska:
· počtu prijatých petícií a sťažností
· vecného zamerania petícií a sťažností
· spôsobu vybavenia a vyhodnotenia opodstatnenosti petícií a sťažností
a súhrnne z hľadiska príčin zistených nedostatkov a opatrení prijatých na ich odstránenie, počtu, spôsobu vybavenia a opodstatnenosti petícií, sťažností, opakovaných a odložených petícií 
a sťažností, ako aj početnosti ďalších podaní.

Cieľom informácie je poskytnúť vláde Slovenskej republiky súhrnný prehľad o počte, zameraní a vyhodnotení petícií a sťažností vybavovaných v roku 2015 Úradom vlády SR a orgánmi štátnej správy.

Informácia má nasledovné časti: 
I. Úrad vlády SR
II. Ministerstvá a subjekty v ich pôsobnosti
III. Ostatné ústredné orgány štátnej správy a subjekty v ich pôsobnosti
IV. Okresné úrady a subjekty v ich pôsobnosti
V. Súhrnný prehľad ukazovateľov






Časť I.

Úrad vlády SR

Úrad vlády SR ako ústredný orgán štátnej správy pre kontrolu vybavovania petícií a sťažností je príslušný na vybavovanie petícií zo zákona o petičnom práve a sťažností zo zákona o sťažnostiach. Úlohy Úradu vlády SR v oblasti vybavovania petícií a sťažností plnila v roku 2015 sekcia kontroly 
a prevencie korupcie, preto údaje vykázané v tejto časti informácie a ich štatistické vyhodnotenie uvedené v priložených tabuľkách, sú spracované z podkladov centrálnej evidencie petícií a sťažností vedenej v zmysle týchto zákonov uvedenou sekciou.

Povinnosť samostatne prijímať, evidovať, prešetrovať a vybavovať petície a sťažnosti v zmysle uvedených zákonov má tiež Národná agentúra pre sieťové a elektronické služby a Tanečné divadlo IFJÚ Szivek, ktoré sú štátnymi príspevkovými organizáciami v zriaďovateľskej pôsobnosti Úradu vlády SR. Uvedeným organizáciám v roku 2015 nebola doručená žiadna petícia a ani sťažnosť.

1. Počet podaní doručených Úradu vlády SR

V roku 2015 bolo Úradu vlády SR doručených celkom 1027 podaní, z toho desať petícií, 288 sťažností, 316 iných podaní a 413 písomností súvisiacich s vybavovaním podaní všetkých druhov, ktoré boli vybavené ako súčasť už evidovaných podaní. Z celkového počtu iných podaní (316) charakter podnetov, oznámení, žiadostí a návrhov malo 185 podaní, 131 podaní bolo označených ako sťažnosť, avšak podľa obsahu nespĺňali podmienky sťažnosti podľa zákona o sťažnostiach. Z počtu 288 sťažností bolo 30 opakovaných. Okrem písomných sťažností prijal Úrad vlády SR 84 ústne podaných sťažností. O ústnych sťažnostiach, ktoré nebolo možné vybaviť ihneď pri ich podaní, bol podľa § 5 ods. 4 zákona o sťažnostiach vyhotovený záznam. 

Údaje o počte podaní doručených Úradu vlády SR v roku 2015 podľa druhov a štvrťrokov sú uvedené v prílohe (tabuľka č. 1). 









2. Zameranie, spôsob vybavenia a opodstatnenosť podaní 

Zameranie a spôsob vybavenia petícií, sťažností a iných podaní je v informácii spracovaný osobitne podľa jednotlivých druhov podaní.
 
2.1. Zameranie, spôsob vybavenia petícií 

Vecné zameranie petícií smerovalo najmä do oblastí:

· životného prostredia - zabezpečenie zníženia ceny za dodávku pitnej vody z vodárenskej nádrže Nová Bystrica,
· pôdohospodárstva a rozvoja vidieka - upozornenie na porušenie zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a zákona č. 97/2013 Z. z. o pozemkových spoločenstvách v znení zákona č. 34/2014 Z. z. v súvislosti s realizáciou pozemkových úprav v k. ú. Seč, 
· rezortu obrany – žiadosť o vrátenie súsošia „Žalujem!“, ako súčasť spojeného výtvarného diela na miesto, pre ktoré bolo vytvorené a prinavrátiť tak dôstojnosť vzácnemu pamätnému miestu na Dukle; nesúhlas 
s plánovaným presunom amerického ozbrojeného konvoja cez územie Slovenskej republiky,
· školstva, vedy, výskumu a športu - splnenie požiadaviek vyplývajúcich z výzvy Slovenskej komory učiteľov, ktorou vládu Slovenskej republiky žiadali o prijatie legislatívnych opatrení zvyšujúcich tarifné platy všetkých pedagogických a odborných zamestnancov v regionálnom školstve, navýšenie rozpočtu Ministerstva školstva, vedy, výskumu a športu SR a Ministerstva vnútra SR na rok 2016 o 400 mil. Eur s cieľom vyrovnať existujúce rozdiely vo vybavenosti škôl, prijatie novely zákona č. 317/2009 o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov, 
·  dopravy, výstavby a regionálneho rozvoja - zaradenie výstavby troch úsekov cesty R2 v Košickom samosprávnom kraji Gombasek – Včeláre medzi najvyššie priority vlády Slovenskej republiky; protest proti zastaveniu výstavby diaľničného úseku R2 od obce Kriváň smer Rožňava; návrh na zníženie rýchlosti na ceste druhej triedy v úseku zastávky v obci Lomné; zaradenie výstavby obchvatu obce Kalná nad Hronom na ceste I/76 medzi najvyššie priority vlády Slovenskej republiky, 
· vnútra - upozornenie na rasistické a xenofóbne prejavy urážajúce mexickú národnosť a štátnych občanov Spojených štátov mexických.

[bookmark: OLE_LINK1][bookmark: OLE_LINK2]Z počtu desať petícií doručených Úradu vlády SR v roku 2015 bolo deväť petícií postúpených na vybavenie vecne príslušným orgánom verejnej správy v súlade s § 5 ods. 3 zákona o petičnom práve. Úrad vlády SR podľa § 7 ods. 2 zákona o petičnom práve v spojitosti s § 6 ods. 1 písm. g) zákona 
o sťažnostiach odložil jednu petíciu, ktorá mu bola zaslaná na vedomie.

2.2. Zameranie, spôsob vybavenia sťažností 

Vecné zameranie sťažností smerovalo najmä do oblastí:
· [bookmark: _GoBack]vybavovania podaní - námietky proti vybavovaniu sťažností a podaní poukazujúcich na nečinnosť, resp. neprávnu činnosť orgánov verejnej správy - Ministerstvo vnútra SR, Ministerstvo financií SR, Ministerstvo práce, sociálnych vecí a rodiny SR, Ministerstvo pôdohospodárstva a rozvoja vidieka SR, Ministerstvo dopravy, výstavby a regionálneho rozvoja SR, Ministerstvo spravodlivosti SR, Ministerstvo zahraničných vecí                  a európskych záležitostí SR, Ministerstvo životného prostredia SR, Úrad vlády SR, Úrad geodézie, kartografie      a katastra SR, Sociálna poisťovňa ústredie,  Úrad normalizácie, metrológie a skúšobníctva SR, Slovenský pozemkový fond, Najvyšší súd SR,  okresné úrady, Správa finančnej kontroly Zvolen,  orgány územnej samosprávy,
· pôdohospodárstva a rozvoja vidieka - nečinnosť príslušného správneho orgánu v konaní podľa zákona 
č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov; postup Slovenského pozemkového fondu pri prevode vlastníctva pozemkov; postup pozemkového a lesného odboru Okresného úradu Žiar nad Hronom v súvislosti s realizáciou pozemkových úprav v kat. úz. Kľačany,
· spravodlivosti – výkon väzenstva, 
· práce, sociálnych vecí a rodiny – nevyplatenie vianočného príspevku v zmysle zákona č. 592/2006 Z. z. 
o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov Sociálnou poisťovňou, 
· dopravy, výstavby a regionálneho rozvoja – postup Okresného úradu Prešov v konaní o vyvlastnení nehnuteľnosti pre účel výstavby líniovej stavby „Diaľnica D1 Mengusovce – Jánovce,
· zdravotníctva - postup Všeobecnej zdravotnej poisťovne, a. s. Bratislava pri vybavovaní žiadosti o uzatvorenie zmluvy o poskytovaní zdravotnej starostlivosti, 
· geodézie, kartografie a katastra – postup katastrálneho odboru Okresného úradu Kysucké Nové Mesto v konaní o obnovení evidencie pozemkov. 

Z celkového počtu 288 sťažností doručených v roku 2015 bolo 55 postúpených v súlade s § 9 zákona o sťažnostiach orgánom verejnej správy príslušným na ich vybavenie. Prešetrením v zmysle príslušnosti stanovenej Úradu vlády SR v § 11 ods. 1 a ods. 2, resp. § 22 ods. 3 zákona 
o sťažnostiach bolo vybavených 105 sťažností, odpoveďou 19 sťažností, vrátená bola jedna sťažnosť a odložených bolo 85 sťažností. Z dôvodu plynutia zákonom stanovenej lehoty na vybavenie sťažností, k 31. 12. 2015 zostalo nevybavených 23 sťažností a ich vybavovanie prešlo do roku 2016. 

Odpoveďou bolo vybavených 19 sťažností, keďže išlo o sťažnosti, vo veci ktorej už Úrad vlády SR vybavil sťažnosť iného sťažovateľa, v zmysle § 21 ods. 4 zákona o sťažnostiach sa takáto sťažnosť už neprešetruje a sťažovateľovi sa oznámi výsledok už prešetrenej sťažnosti. Vrátením bola vybavená jedna sťažnosť z dôvodu ustanoveného v § 8 ods. 3 zákona o sťažnostiach (sťažnosť, 
v ktorej sťažovateľ požiadal o utajenie svojej totožnosti, na ktorej vybavenie Úrad vlády SR nebol príslušný). Odložených bolo 85 sťažností z dôvodu: 
· § 5 ods. 7 zákona o sťažnostiach (sťažovatelia v zákonom stanovenej lehote nepotvrdili podpisom sťažnosť podanú elektronickou poštou bez zaručeného elektronického podpisu) – sedem sťažností,
· § 6 ods. 1 písm. a) zákona o sťažnostiach (sťažnosť neobsahovala náležitosti podľa § 5 ods. 2) – jedna sťažnosť, 
· § 6 ods. 1 písm. b) zákona o sťažnostiach (vo veci, ktorá bola predmetom sťažnosti konal súd, prokuratúra alebo iný orgán činný v trestnom konaní) – štyri sťažnosti, 
· § 6 ods. 1 písm. d) zákona o sťažnostiach (od udalosti, ktorej sa predmet sťažnosti týkal, uplynulo v deň jej doručenia viac než päť rokov) – jedna sťažnosť,
· § 6 ods. 1 písm. e) zákona o sťažnostiach (išlo o ďalšie opakované sťažnosti podľa § 21 ods. 2) – 30 sťažností,
· § 6 ods. 1 písm. f) zákona o sťažnostiach (išlo o sťažnosti proti vybaveniu sťažnosti podľa § 22 ods. 3 tohto zákona) – 29 sťažností,
· § 6 ods. 1 písm. g) zákona o sťažnostiach (Úradu vlády SR boli na vedomie) – päť sťažností,
· § 6 ods. 1 písm. h) zákona o sťažnostiach (sťažovateľ neposkytol spoluprácu podľa § 16 ods. 1 tohto zákona) – dve sťažnosti,
· vyradenia z evidencie sťažností a zaevidovania ako písomnosti podľa Smernice vedúceho Úradu vlády Slovenskej republiky číslo 3/2008 z 15. júla 2008 o Registratúrnom poriadku Úradu vlády Slovenskej republiky  (iné podania), nakoľko sa pri ich vybavovaní zistilo, že nespĺňajú podmienky ustanovené v § 3 ods. 1 zákona 
o sťažnostiach – šesť podaní.  
 
Sťažnosti v počte 105, na prešetrenie ktorých bol príslušný Úrad vlády SR v zmysle § 11 ods. 1 a ods. 2, resp. § 22 ods. 3 zákona o sťažnostiach (smerujúce proti vedúcemu orgánu verejnej správy, resp. proti vybavovaniu sťažností vedúcim orgánu verejnej správy, ktorý v oblasti štátnej správy nemá najbližší nadriadený orgán, alebo poukazujúce na nesprávny postup a vybavenie sťažností 
v organizačných útvaroch Úradu vlády SR) obsahovali námietky proti: 
· nedodržaniu zákona o sťažnostiach pri vybavovaní prechádzajúcich sťažností vedúcim orgánu verejnej správy, ktorý v oblasti štátnej správy nemá najbližší nadriadený orgán - Ministerstvo vnútra SR (40), Ministerstvo životného prostredia SR (1), Ministerstvo zahraničných vecí a európskych záležitostí SR (1), Ministerstvo dopravy, výstavby a regionálneho rozvoja SR (1), Ministerstvo spravodlivosti SR (1), Úrad geodézie, kartografie a katastra SR (3) a sekcia kontroly a prevencie korupcie Úradu vlády SR (55)
· nedodržaniu zákona č. 524/2010 Z. z. o poskytovaní dotácií v pôsobnosti Úradu vlády SR v znení neskorších predpisov – Úrad splnomocnenca vlády SR pre národnostné menšiny (1)
· nedodržaniu zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov – sekcia ekonomiky a technickej správy Úradu vlády SR (1)
· nedodržaniu zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov – Ministerstvo životného prostredia SR (1)  

V roku 2015 Úrad vlády SR vybavil 29 sťažností, ktoré k 31. 12. 2014 zostali nevybavené. Sťažnosti obsahovali námietky proti:
· nedodržaniu zákona o sťažnostiach pri vybavovaní prechádzajúcich sťažností vedúcim orgánu verejnej správy, ktorý v oblasti štátnej správy nemá najbližší nadriadený orgán - Ministerstvo vnútra SR (13), Úrad geodézie, kartografie a katastra SR (1) a sekcia kontroly a prevencie korupcie Úradu vlády SR (15).

2.3. Opodstatnenosť prešetrených sťažností

Z počtu 134 prešetrených sťažností (29 sťažností z roku 2014 a 105 sťažností z roku 2015) bola zistená opodstatnenosť desiatich sťažností poukazujúcich na porušenie zákona o sťažnostiach - Ministerstvo vnútra SR (4), Úrad geodézie, kartografie a katastra SR (2) a sekcia kontroly 
a prevencie korupcie Úradu vlády SR (4). Podiel opodstatnených sťažností z celkového počtu 134 prešetrených sťažností predstavuje opodstatnenosť 7,5%. 

Prešetrením sťažností boli zistené tieto nedostatky:
· nedodržanie § 11 ods. 2 a § 12 ods. 1 zákona o sťažnostiach tým, že sťažnosť vybavoval orgán verejnej správy, ktorý na vybavenie sťažnosti nebol príslušný – jedna sťažnosť (Ministerstvo vnútra SR),
· nedodržanie § 18 zákona o sťažnostiach tým, že prešetrovaním sťažnosti sa nezistil skutočný stav veci a jeho súlad alebo rozpor so všeobecne záväznými právnymi predpismi a s vnútornými predpismi – jedna sťažnosť (Úrad geodézie, kartografie a katastra SR), dve sťažnosti (Ministerstvo vnútra SR),
· nedodržanie § 19 ods. 1 písm. i) bod 5 zákona o sťažnostiach z dôvodu nesplnenia povinnosti zaslať sťažovateľovi oznámenie o prijatých opatrenia na odstránenie zistených nedostatkov a príčin ich vzniku – jedna sťažnosť (Ministerstvo vnútra  SR), 
· nedodržanie § 22 ods. 1 a 3 zákona o sťažnostiach tým, že orgán verejnej správy nesprávne posúdil obsah podania a ako sťažnosť, ktorá smerovala proti vybavovaniu prechádzajúcej sťažnosti ju nevybavil – jedna sťažnosť (Úrad geodézie, kartografie a katastra SR),
· nedodržanie Smernice vedúceho Úradu vlády SR číslo 3/2008 z 15. júla 2008 o Registratúrnom poriadku Úradu vlády Slovenskej republiky z dôvodu nevybavenia podaní – štyri sťažnosti (sekcia kontroly a prevencie Úradu vlády SR).

Za účelom nápravy prijali vedúci orgánov verejnej správy opatrenia: 
organizačného charakteru 
· preškolenie zodpovedných zamestnancov,
· zabezpečenia vybavenia podaní,
· oznámenie prijatých opatrení sťažovateľovi,
· analýza nedostatkov na pracovných poradách, 
· vykonanie kontroly vybavenia sťažnosti v zmysle zákona č. 10/1996 Z. z. o kontrole v štátnej správe v znení neskorších predpisov 
pracovnoprávneho charakteru
· poučením a upozornením zodpovedných zamestnancov v rámci pracovnoprávnych aktov. 

O prijatých opatreniach bol Úrad vlády SR aj sťažovatelia písomne informovaní v súlade s § 19 ods. 1 písm. i) zákona o sťažnostiach. Správu o splnení opatrení prijatých na nápravu predložili vedúci orgánov verejnej správy Úradu vlády SR v určenej lehote.

Okrem písomných sťažností bolo v roku 2015 vybavených 84 ústnych sťažností, vo veci ktorých sa sťažovatelia dostavili na Úrad vlády SR osobne (§ 5 ods. 1 zákona o sťažnostiach). Podľa § 5 
ods. 4 zákona o sťažnostiach bol o ústnych sťažnostiach, ktoré nebolo možné vybaviť ihneď pri ich podaní, vyhotovený písomný záznam.  
 
	
2.4. Iné podania  

Úrad vlády SR na úseku petícií a sťažností v roku 2015 vybavil 316 iných podaní, ktoré mali charakter podnetov, oznámení, návrhov, žiadostí a iných druhov podaní (185), resp. ktoré boli označené ako sťažnosti, avšak podľa obsahu nespĺňali podmienky sťažnosti ustanovené zákonom 
o sťažnostiach (131) a to z dôvodov ustanovených v: 
-	§ 4 ods. 1 písm. a) - dopyty, vyjadrenia, názory, žiadosti, podnety, návrhy bez vyjadrenia ochrany akého svojho práva alebo právom chráneného záujmu sa osoba domáha,
-	§ 4 ods. 1 písm. b) - poukazovali na konkrétne nedostatky v činnosti orgánu verejnej správy, ktorých odstránenie alebo vybavenie je upravené iným právnym predpisom,
-	§ 4 ods. 1 písm. c)  - išlo o sťažnosti podľa osobitného predpisu, 
-	§ 4 ods. 1 písm. d) - smerovali proti rozhodnutiu orgánu verejnej správy vydanému v konaní podľa iného právneho predpisu,
-	§ 4 ods. 2 písm. a) - podania orgánov verejnej správy, v ktorých upozorňovali na nedostatky v činnosti iných orgánov verejnej správy, 
-	§ 4 ods. 2 písm. b) – podania osôb poverených na výkon verejnej moci. 

Podania, ktoré neboli sťažnosťou podľa § 4 odsek 1 písm. a), b) a d) alebo podľa odseku 2 boli 
v súlade s § 4 ods. 3 zákona o sťažnostiach vrátené tomu, kto ich podal, pričom kópie podaní boli 
v niektorých prípadoch zaslané orgánom príslušným na ich vybavenie podľa osobitných predpisov. Sťažnosti podľa osobitného predpisu [§ 4 ods. 1 písm. c) zákona o sťažnostiach], postúpil Úrad vlády SR v súlade s § 4 ods. 4 zákona o sťažnostiach tomu, kto bol na ich vybavenie príslušný. Podania smerujúce proti neprávoplatným rozhodnutiam [§ 4 ods. 1 písm. d) zákona o sťažnostiach] boli zaslané orgánu, ktorý napadnuté rozhodnutie vydal podľa § 4 ods. 5 uvedeného zákona. O postúpení takýchto podaní boli podávajúci v súlade so zákonom o sťažnostiach informovaní.

Vecné zameranie týchto podaní smerovalo najmä do oblastí
· práce, sociálnych vecí a rodiny – výška starobného dôchodku; nepriznanie vdovského dôchodku; nepriznanie nároku na invalidný dôchodok; odňatie dávky v hmotnej núdzi podľa zákona č. 417/2013 Z. z. o pomoci 
v hmotnej núdzi a o zmene a doplnení niektorých zákonov v znení zákona č. 183/2014 Z. z.; nepriznanie nároku na výplatu nemocenského podľa zákona č. 461/2003 Z. z. o sociálnom poistení v znení neskorších predpisov; nepriznanie príspevku podľa zákona č. 264/2014 Z. z. o poskytnutí jednorazového finančného príspevku vojnovým sirotám; nesúhlas s návrhom novely zákona č. 36/2005 Z. z. o rodine a o zmene a doplnení niektorých zákonov v znení neskorších predpisov; konanie vo veci priznania rodičovského príspevku pri starostlivosti 
o dieťa; žiadosť o prijatie opatrení na úseku sociálnoprávnej ochrany detí a sociálnej kurately; námietky proti niektorým ustanoveniam zákona č. 310/2006 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov; vyplácanie finančných príspevkov na kompenzáciu ťažkého zdravotného postihnutia; žiadosť o novelizáciu zákona č. 447/2008 Z. z. 
o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov, ako aj zákona č. 448/2008 Z. z. o sociálnych službách a o zmene 
a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov; vymáhanie nedoplatku Sociálnou poisťovňou; činnosť posudkových lekárov, 
· činnosť orgánov činných v trestnom konaní – postup orgánov činných v trestnom konaní pred začatím trestného stíhania a v prípravnom konaní; prieťahy v konaní,
· spravodlivosti – námietky proti rozhodovacej činnosti súdov; prieťahy v súdnom konaní; exekučná činnosť; zastupovanie klienta v súdnom konaní advokátom; vyčiarknutie zo zoznamu znalcov, tlmočníkov 
a prekladateľov, 
· dopravy, výstavby a regionálneho rozvoja – realizácia stavby „I/79 Vranov nad Topľou – Hriadky – preložka“; nesúhlas s výstavbou Sungwoo Hitech, výrobný komplex III. Žilina; zavedenie systému Integrovaného dopravného systému v Bratislavskom kraji, 
· kultúry – neodvysielanie reklamných spotov Aliancie pre rodinu Rozhlasom a televíziou Slovenska; platba koncesionárskych poplatkov v zmysle zákona č. 340/2012 Z. z. o úhradách za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení zákona č. 373/2013 Z. z.; poskytovanie štátnej pomoci v rámci programu Kultúra národnostných menšín, 
· financií – upozornenie na problémové ustanovenia zákona č. 540/2007 Z. z. o audítoroch, audite a dohľade nad výkonom auditu a o zmene a doplnení zákona č. 431/2002 Z. z. o účtovníctve v znení neskorších predpisov; vyrúbenie daňového nedoplatku na dani z nehnuteľností; výkon daňovej kontroly,
· pôdohospodárstva a rozvoja vidieka – konanie vo veci reštitučného nároku podľa zákona č. 229/1991 Zb. 
o úprave vlastníckych vzťahov k pôde a inému poľnohospodárskemu majetku v znení neskorších predpisov; vysporiadanie vlastníctva pozemkov v zmysle zákona č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení neskorších predpisov; výkon pozemkových úprav podľa zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov; postup SPF pri vybavovaní žiadosti o zámenu pozemkov; odpredaj pozemku v správe SPF; výrub lesov 
v Chránenej krajinnej oblasti Kysuce; využívanie časti záhradkovej osady na iný účel, ktorý bol dohodnutý 
v nájomnej zmluve; žiadosť o zrušenie hospodárskeho dvora; postup pozemkového a lesného odboru okresného úradu v konaní podľa zákona č. 503/2003 Z. z. o navrátení vlastníctva k pozemkom a o zmene a doplnení zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov; správa lesného a iného majetku vo vlastníctve Slovenskej republiky Lesmi SR, š. p., Banská Bystrica; nadobúdanie vlastníctva k pozemku v zmysle zákona č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov v znení zákona č. 122/2015 Z. z.; poskytovanie dotácií PPA, 
· životného prostredia – zrušenie ťažby, odstrelov a spracovania kameňa v lome Snežnica, k. ú. Snežnica; príprava ťažobného priestoru v lokalite obce Bartošová Lehôtka; upozornenie na negatívny vplyv ťažby bentonitu na životné prostredie,  
· geodézie, kartografie a katastra – zmeny údajov katastra; oprava chýb v katastrálnom operáte; zamietnutie návrhu na vklad do katastra nehnuteľností, 
· zdravotníctva – námietky voči nariadeniu vlády SR č. 296/2010 Z. z. o odbornej spôsobilosti na výkon zdravotníckeho povolania, spôsobe vzdelávania zdravotníckych pracovníkov, sústave špecializačných odborov 
a sústave certifikovaných pracovných činností v znení neskorších predpisov; zmeny zákona č. 578/2004 Z. z. 
o poskytovateľoch zdravotnej starostlivosti, zdravotníckych pracovníkoch, stavovských organizáciách 
v zdravotníctve a o zmene a doplnení niektorých zákonov v znení neskorších predpisov; podnet na kontrolu verejného obstarávania na predmet zákazky „Koncesia na projektovanie, výstavbu, financovanie, prevádzku 
a údržbu Univerzitnej nemocnice v Bratislave s predpokladaným 30-ročným poskytovaním zdravotnej starostlivosti v tejto nemocnici vrátane poskytovania kapacít na výučbu.“; podnet na kontrolu verejného obstarávania upratovacích služieb v Detskej fakultnej nemocnici s poliklinikou Bratislava; umiestnenie pacienta v zdravotníckom zariadení; započítavanie DPH do cien za vykonané procedúry v rôznych slovenských kúpeľoch; vykazovanie zdravotných výkonov niektorými lekármi; poskytovanie zdravotnej starostlivosti, 
· miestna štátna správa – konanie vo veci priestupkov, 
· samosprávnej činnosti obcí, miest a vyšších územných celkov – postup obce v správnom konaní; zrušenie základnej školy; námietky voči uzneseniu obecného zastupiteľstva; čerpanie finančných prostriedkov Európskej únie; výberové konanie na riaditeľa domova sociálnych služieb; nakladanie s majetkom obce; dodržiavanie zákona č. 305/2013 Z. z. o e-Governmente,
· sprístupňovanie informácií - námietky proti postupu orgánov verejnej správy pri vybavovaní žiadosti 
o sprístupnenie informácií podľa zákona č. 211/2000 Z. z. o slobodnom prístupe k informáciám a o zmene 
a doplnení niektorých zákonov (zákon o slobode informácií) v znení neskorších predpisov a v zmysle zákona 
č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) v znení zákona č. 221/2011 Z. z., 
· obchodných spoločností – výška fakturovanej sumy za odber elektrickej energie; uzatváranie zmlúv na dodávku elektriny a plynu; neakceptovanie požiadavky na odstúpenie od zmluvy uzatvorenej na diaľku; činnosť bánk; poistné podmienky; činnosť vydavateľa periodickej tlače v súvislosti s referendom; nevydanie daňového dokladu; činnosť autoškoly; nezákonné podnikanie; dodržiavanie pracovnoprávnych predpisov; upieranie práva na štrajk; odpredaj nehnuteľností poľnohospodárskym podielnickým družstvom; výkon správy bytových domov; prevod vlastníctva bytov a nebytových priestorov v zmysle zákona č. 182/1993 Z. z. o vlastníctve bytov 
a nebytových priestorov v znení neskorších predpisov; prevádzka reštauračných zariadení; nakladanie 
s osobnými údajmi; úroveň cestovania v železničnej doprave; zachovanie autobusovej linky č. 801 v Bratislave.

Iné podania vrátane podaní označených ako sťažnosti v počte 316 boli vybavené:
· postúpením vecne príslušným orgánom (52 podaní), 
· vrátením (86 podaní)
-	odpoveďou s vysvetlením kompetencií a pôsobnosti Úradu vlády SR (56 podaní), 
-	odložením - podania tých istých podávajúcich týkajúce sa oblastí, v ktorých nie je Úrad vlády SR príslušný konať, o čom boli podávajúci opakovane informovaní, resp. podania zaslané Úradu vlády SR na vedomie (122 podaní).

V súvislosti s vybavovaním všetkých druhov podaní bolo Úradu vlády SR v roku 2015 doručených 413 písomností. Tieto boli vybavované ako súčasť už evidovaných podaní. Do tohto počtu sú zahrnuté tiež písomnosti súvisiace s metodickou činnosťou a kontrolnou činnosťou na úseku vybavovania petícií a sťažností.  

Prehľad o spôsobe vybavenia písomných podaní (vrátane vyhodnotenia opodstatnenosti) doručených Úradu vlády SR v roku 2015 (podľa druhov a štvrťrokov) je uvedený v prílohe (tabuľka č. 2). 





3. Zhodnotenie 

V roku 2015 bolo Úradu vlády SR doručených celkom 1027 písomných podaní, v roku 2014 tento počet (bez subjektov) predstavoval 998, t.j. nárast o 29 podaní. V porovnaní s rokom 2014 počet petícií vzrástol o jednu petíciu a počet sťažností vzrástol o 81. Nárast sa zaznamenal aj v počte podaní označených ako sťažnosť o 45 a v počte iných podaní o 12. K poklesu došlo len v počte písomností súvisiacich s vybavovaním podaní o 110. 









5. Metodická činnosť 

V roku 2015 poskytol Úrad vlády SR orgánom verejnej správy 12 usmernení k vykonávaniu zákona o sťažnostiach a zákona o petičnom práve. V súvislosti s vybavovaním petícií a sťažností 
v roku 2015 bolo poskytnutých 17 stanovísk k žiadostiam fyzických osôb a právnických osôb 
o sprístupnenie informácií podľa zákona č. 211/2000 Z. z. o slobodnom prístupe k informáciám 
a o zmene a doplnení niektorých zákonov (zákon o slobode informácií) v znení neskorších predpisov, ktoré boli vybavované kanceláriou vedúcej služobného úradu Úradu vlády SR.



Časť II.
Ministerstvá a subjekty v ich riadiacej pôsobnosti


Postavenie a pôsobnosť ministerstiev ako ústredných orgánov štátnej správy vymedzuje zákon 
č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a príslušné osobitné predpisy.



Počet podaní

V roku 2015 bolo ministerstvám a subjektom v ich pôsobnosti doručených celkom 4936 podaní, a to 90 petícií a 4846 sťažností (z toho subjektom v ich pôsobnosti 23 petícií a 3508 sťažností). 
Z hľadiska počtu doručených podaní (bez ohľadu na ich opodstatnenosť) bol stav podľa rezortov nasledovný:


	Rezort (ministerstvo vrátane subjektov)
	petície
	sťažnosti

	dopravy, výstavby a regionálneho rozvoja 
financií
hospodárstva	
kultúry
obrany
pôdohospodárstva a rozvoja vidieka
práce, sociálnych vecí a rodiny
spravodlivosti
školstva, vedy, výskumu a športu
vnútra	
zahraničných vecí a európskych záležitostí
zdravotníctva
životného prostredia
	23
1
		3	
		2
4
5
4
1
2
2
1
12
30

	54
446
124
23
8
171
564
534
468
1942
38
421
53

	SPOLU
	90
	4846




Vecné zameranie petícií a sťažností

Vecné zameranie podaní doručených ministerstvám a subjektom v ich riadiacej pôsobnosti závisí od výkonu štátnej správy, ktorý tieto orgány verejnej správy zabezpečujú podľa zákona 
č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a príslušných osobitných predpisov. 

Petície doručené ministerstvám a riadeným subjektom smerovali najmä do oblastí:

rezort dopravy, výstavby a regionálneho rozvoja – riešenie dopravnej infraštruktúry (nesúhlas 
s využívaním komunikácie III/018104 v obci Lisková, ako prístupovej a obslužnej komunikácie k výstavbe D1 Hubová – Ivachnová; zaradenie výstavby troch úsekov cesty R2 v Košickom samosprávnom kraji Gombasek – Včeláre medzi najvyššie priority vlády Slovenskej republiky; zastavenie výstavby rýchlostnej komunikácie R2 Kriváň – Košice; zaradenie výstavby obchvatu obce Kalná nad Hronom na ceste I/76 medzi najvyššie priority vlády Slovenskej republiky) 
organizácia dopravy na pozemných komunikáciách (žiadosť o vybudovanie protihlukovej steny na D1 pri obci Zavar; absencia protihlukových opatrení na ceste I/18 Žilina; zákaz jazdy kamiónov a ťažkých nákladných áut cez obec Dolné Kočkovce; zákaz jazdy kamiónov cez ulicu kpt. Nálepku v Trebišove; zmena organizácie dopravy počas rekonštrukcie obchvatu Martina; zrušenie jednosmernej cesty na Agátovej ulici v obci Zemplínska Teplica) organizácia železničnej dopravy (obnovenie osobnej dopravy na trati č. 153 Zvolen – Čata v úseku Zvolen – Šahy; obnovenie osobnej dopravy na trati č. 172 Brezno – Červená Skala do stavu pred zavedením nového GVD; obnovenie osobnej dopravy na trati Jesenské – Plešivec – Turňa nad Bodvou a na tratiach Plešivec – Muráň, Plešivec – Slavošovce, Plešivec – Rožňava, Rožňava – Dobšiná; obnovenie vlakového spojenia Zlatých Moraviec so stredným a západným Slovenskom prostredníctvo rýchlika Tekov; zrušenie železničného priecestia v Hrabovom; zachovanie pôvodného GVD v rámci Košického samosprávneho kraja), rozšírenie siete STK v meste Revúca; zachovanie pošty v Lučenci; udeľovanie povolení na státie plávajúcich zariadení na vodnej ceste Váh, 

rezort financií - upozornenie na rasistické a xenofóbne prejavy urážajúce mexickú národnosť a štátnych občanov Spojených štátov mexických,

rezort hospodárstva – nesúhlas s banskou činnosťou v lome Snežnica; nesúhlas s projektom Program starostlivosti CHVÚ Žitavský luh 2016 – 2045; zrušenie dotácií na spaľovanie dreva; žiadosť o prekládku a výmenu starého VTL plynového potrubia z obývaného územia obce Hrašovík, 

rezort kultúry – žiadosť o vrátenie súsošia „Žalujem!“, ako súčasť spojeného výtvarného diela na miesto, pre ktoré bolo vytvorené a prinavrátiť tak dôstojnosť vzácnemu pamätnému miestu na Dukle; výzva ženám pri príležitosti 100. výročia začatia 1. Svetovej vojny, aby venovali spoločnú pamiatku padlým vojakom a uvedomili si postavenie žien 
v časoch vojny,

rezort obrany – žiadosť o vrátenie súsošia „Žalujem!“, ako súčasť spojeného výtvarného diela na miesto, pre ktoré bolo vytvorené a prinavrátiť tak dôstojnosť vzácnemu pamätnému miestu na Dukle; nesúhlas s plánovaným presunom amerického ozbrojeného konvoja cez územie Slovenskej republiky; oprava oplotenia vojenského objektu; ukončenie nájomnej zmluvy,  

rezort pôdohospodárstva a rozvoja vidieka – zákaz vystupovania zvierat v cirkusoch; prehodnotenie ťažby dreva v chránenom území NP Veľká Fatra; premiestnenie farmy hospodárskych zvierat mimo zastavaného územia obce, 

rezort práce, sociálnych vecí a rodiny – zachovanie súčasného druhu poskytovaných sociálnych služieb v CSS Lipovec Horné Sŕnie; zvýšenie platov zamestnancov zariadení sociálnych služieb, finančná kompenzácia za ich zvýšenú fyzickú a psychickú pracovnú záťaž a prepojenie zdravotnej a sociálnej starostlivosti, 

rezort školstva, vedy, výskumu a športu – skvalitnenie výchovno-vzdelávacieho procesu na školách; zvýšenie platových taríf pedagogických zamestnancov, 

rezort vnútra – nesúhlas so zriadením dočasného utečeneckého tábora v budove STU v Gabčíkove; zmena organizácie dopravy na Dlhej ulici v Piešťanoch, 
 
rezort zahraničných vecí a európskych záležitostí – výzva ženám pri príležitosti 100. výročia začatia 
1. Svetovej vojny, aby venovali spoločnú pamiatku padlým vojakom a uvedomili si postavenie žien v časoch vojny,

rezort zdravotníctva – zaradenie NsP Prievidza so sídlom v Bojniciach do koncovej siete poskytovateľov zdravotnej starostlivosti a jej presun do zriaďovateľskej pôsobnosti Ministerstva zdravotníctva SR; riešenie dlhodobo sa zhoršujúceho životného prostredia v súvislosti s prevádzkou spoločnosti Schulle Slovakia, s. r. o, Poprad; nesúhlas 
s prevádzkou pohostinského a reštauračného zariadenia; zrušenie hospodárskeho dvora Roľníckeho družstva Dolná Tižina; upozornenie na rasistické a xenofóbne prejavy urážajúce mexickú národnosť a štátnych občanov Spojených štátov mexických; hlučnosť na parkovisku obchodného centra v Lučenci, 

rezort životného prostredia – stanoviská občanov k zámerom, ktoré sú predmetom posudzovania vplyvov na životné prostredie; požiadavky na realizáciu protipovodňových opatrení; prijatie účinných opatrení na zabezpečenie ochrany chráneného živočícha; znečisťovanie životného prostredia priemyselnými prevádzkami; žiadosť o monitoring kvality ovzdušia v meste a návrhy na zvýšenie poplatkov za znečisťovanie ovzdušia; nesúhlas so chválením programu starostlivosti o chránené vtáčie územie; prehodnotenie ťažby dreva v chránenom území; návrhy a požiadavky týkajúce sa koncepčných materiálov vo veci hydroenergetického potenciálu vodných tokov a malých vodných elektrární. 

Z 90 doručených petícií ministerstvám a subjektom v ich pôsobnosti bolo v roku 2015 vybavených 82 petícií:
· postúpením vecne príslušným orgánom (17 petícií), 
· prešetrením (60 petícií),
· odložením (5 petícií).


Sťažnosti doručené ministerstvám a riadeným subjektom smerovali najmä do oblastí:

rezort dopravy, výstavby a regionálneho rozvoja – námietky proti vybavovaniu sťažností a iných podaní; stav pozemných komunikácií; znehodnocovanie majetku spôsobeného prevádzkou na pozemných komunikáciách; nadmerná hlučnosť spôsobená prejazdom motorových vozidiel; majetkovoprávne vysporiadanie pozemkov, 

rezort financií - postup pri vybavovaní podaní; postup zamestnancov správcu dane pri výkone kontroly na zistenie oprávnenosti nároku na vrátenie nadmerného odpočtu DPH; nedodržanie lehoty na vrátenie zapožičaných dokladov; autorizácia elektronických služieb; nevybavenie žiadosti o pridelenie kódu virtuálnej registračnej pokladnice; nedostatky pri výkone daňovej kontroly; nerešpektovanie námietky zaujatosti podanej daňovým subjektom; ukladanie povinností daňovému subjektu nad rámec zákona; nerešpektovanie plnomocenstva daňového subjektu; doručovanie písomností 
v daňovom konaní; vydanie súhlasu so zápisom daňového subjektu do Obchodného registra; zmeškanie lehoty na vrátenie daňového preplatku; nečinnosť daňového úradu vo veci dobrovoľnej registrácie; nevrátenie časti súdneho poplatku; nečinnosť daňového úradu vo veci vydania rozhodnutia o zrušení registrácie DPH, 

rezort hospodárstva – postup inšpektorov SOI pri prešetrovaní podnetov; konanie o určení dobývacieho priestoru Lipovník, 

rezort kultúry – činnosť lektoriek v Slovenskom národnom múzeu,

rezort obrany – nevyplatenie peňažnej náhrady za výstrojové náležitosti; nevyplatenie náhrady príjmu za obdobie predĺženia podpornej doby; nečinnosť správneho orgánu; postup pri vybavovaní podania,  

rezort pôdohospodárstva a rozvoja vidieka - nesprávny postup pri vybavovaní podaní; výkon štátneho dozoru v poľovnom revíri Častovská dolina; uzatváranie nájomných zmlúv a následný odpredaj pozemku; neoprávnené poberanie priamych platieb; nelegálna úprava vodného toku,  

rezort práce, sociálnych vecí a rodiny -  úradov práce, sociálnych vecí a rodiny (priznávanie a vyplácanie finančných príspevkov v zmysle zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov; nesprávny postup pri zaradení/vyradení do/z evidencie nezamestnaných uchádzačov o zamestnanie; prieťahy v konaní pri vybavovaní žiadostí, resp. odmietnutie prijatia žiadosti vo veci náhradného výživného, pomoci v hmotnej núdzi a peňažných príspevkov na kompenzáciu ťažkého zdravotného postihnutia podľa osobitných predpisov; neposkytnutie odborného poradenstva; poskytovanie príspevku na absolventskú prax; výkon funkcie kolízneho opatrovníka) námietky proti činnosti organizačných zložiek Sociálnej poisťovne (rozhodovanie o nárokoch na dôchodkové dávky poistencov; vyplácanie invalidného dôchodku; oneskorené zasielanie príspevkov do II. piliera) námietky proti činnosti inšpektorátov práce (vybavovanie podnetov na vykonanie inšpekcie práce; výkon inšpekcie práce),

rezort spravodlivosti – postup pri vybavovaní sťažností a iných podaní; výkon štátneho dohľadu v zmysle § 29 zákona č. 382/2004 Z. z. o znalcoch, tlmočníkoch, prekladateľoch a o zmene a doplnení niektorých zákonov v znení neskorších predpisov a v zmysle zákona č. 8/2005 Z. z. o správcoch a o zmene a doplnení niektorých zákonov v znení neskorších predpisov, 

rezort školstva, vedy, výskumu a športu - nedostatky v realizácii školských vzdelávacích programov; nevypracovanie školského vzdelávacieho programu; neplnenie učebných osnov a učebných plánov; nedôsledná kontrolná činnosť školy; nízka miera odbornosti vyučovania; prijímanie pedagogických zamestnancov; nesprávne vedenie, resp. nevedenie pedagogickej dokumentácie; nízka úroveň vyučovania cudzích jazykov; nedostatky v hodnotení a klasifikácii prospechu a správania žiakov; neriešenie šikanovania žiakov; nedostatky pri realizácii komisionálnych skúšok; dodržiavanie vnútorných predpisov univerzity; nečinnosť správneho orgánu; zadávanie a hodnotenie seminárnych prác 
a priebeh dizertačnej skúšky; riadiaca činnosť vedúcich zamestnancov; výberové konanie na miesto asistenta, 

rezort vnútra – postup príslušníkov Policajného zboru pri výkone činností; objasňovanie priestupkov; objasňovanie dopravnej nehody; nevydanie potvrdenia o zaistení veci; neskoré odvolanie pátrania po osobe; vybavovanie sťažností 
a iných podaní; doručovanie zásielky obvinenému; neoprávnené zadržanie vodičského preukazu; neprijatie trestného oznámenia,

rezort zahraničných vecí a európskych záležitostí – odmietnutie vydania náhradného cestovného dokladu; zamietnutie žiadosti o udelenie národného víza; neplnenie zmluvných záväzkov,   

rezort zdravotníctva – poskytovanie zdravotnej starostlivosti; prístup a správanie sa zdravotníckeho personálu; prevádzkové nedostatky; prístup operátorov ZZS,

rezort životného prostredia - činnosť orgánov štátnej správy v oblasti životného prostredia; vybavenie sťažností 
a iných podaní.  

Sťažnosti doručené ministerstvám a subjektom v ich pôsobnosti v roku 2015 (vrátane sťažností 
z roku 2014, ktorých vybavovanie prešlo do nasledujúceho roka) v počte 4954 boli vybavené:
· postúpením vecne príslušným orgánom (578 sťažností), 
· prešetrením (2919 sťažností),
· odložením (1455 sťažností)
· vrátením (2 sťažnosti).

Opodstatnenosť podaní

V roku 2015 bolo ministerstvám a subjektom v ich pôsobnosti doručených 90 petícií a 4846 sťažností, pričom vybavili 82 petícií a 4954 sťažností. V počte vybavených podaní sú zahrnuté aj tie, ktoré k 31. 12. 2014 zostali nevybavené a ich vybavovanie prešlo do nasledujúceho roka.
Z prešetrených podaní (60 petícií a 2919 sťažností) bolo opodstatnených 456 (7 petícií a 449 sťažností), t. j. 15,3 %. Súhrnný ukazovateľ opodstatnenosti prešetrených petícií a sťažností ministerstvami je 11,9 %, v subjektoch ministerstiev je to 16,4 %. Opodstatnenosť podaní je podľa rezortov nasledovná:


	Rezort (ministerstvo vrátane subjektov)
	  opodstatnenosť 
              v %
	Rezort (ministerstvo vrátane subjektov)
	opodstatnenosť
             v %

	dopravy, výstavby a reg. rozvoja
financií	
hospodárstva
kultúry
obrany
pôdohospodárstva a roz. vidieka
práce, soc. vecí a rodiny
spravodlivosti 
	          19,6
          18,2
            8,5
          35,7
          55,6
          18,6
          20,9
            5,2
	školstva, vedy, výskumu a športu
vnútra
zahraničných vecí a eur. záležitostí
zdravotníctva
životného prostredia
	          35,8

11,5
16,7

18,6
3,1





Z ministerstiev (bez subjektov) najvyššiu opodstatnenosť podaní vykazuje Ministerstvo obrany SR 62,5 %, kde z prešetrených petícií (3) a sťažností (5) bolo vyhodnotených ako opodstatnených päť sťažností (žiadna petícia), Ministerstvo pôdohospodárstva a rozvoja vidieka SR 46,7 %, kde 
z počtu prešetrených petícií (3) a sťažností (12) boli vyhodnotené ako opodstatnené tri petície 
a štyri sťažnosti, Ministerstvo školstva, vedy, výskumu a športu SR 36,4 %, kde z prešetrených petícií (2) a sťažností (9) boli vyhodnotené ako opodstatnené štyri sťažnosti (žiadna petícia). Vyššiu opodstatnenosť podaní, ako je celkový priemer za ministerstva (11,9 %) vykázalo Ministerstvo spravodlivosti SR (22,4 %), Ministerstvo zahraničných vecí a európskych záležitostí SR (17,6 %), Ministerstvo hospodárstva SR a Ministerstvo zdravotníctva SR (16,7 %). Nižšiu opodstatnenosť podaní, ako je celkový priemer za ministerstva vykázalo Ministerstvo vnútra SR (9,2 %). 
Z prešetrených podaní sa žiadne nepreukázalo ako opodstatnené v Ministerstve dopravy, výstavby 
a regionálneho rozvoja SR, Ministerstve financií SR, Ministerstve kultúry SR, Ministerstve práce, sociálnych vecí a rodiny SR a v Ministerstve životného prostredia SR. 

Zo subjektov v pôsobnosti ministerstiev najvyššiu opodstatnenosť mali subjekty riadené Ministerstvom kultúry SR 38,5 %, kde z prešetrených sťažností (13), sa preukázalo ako opodstatnených päť sťažností. Subjekty v pôsobnosti Ministerstva školstva, vedy, výskumu a športu SR vykázali opodstatnenosť 35,7 %, kde z prešetrených sťažností (221) bolo opodstatnených 79 sťažností, Ministerstva dopravy, výstavby a regionálneho rozvoja SR 28,6 %, kde z celkového počtu prešetrených podaní (3 petície a 32 sťažností) bolo opodstatnených 10 sťažností (žiadna petícia). Vyššiu opodstatnenosť podaní, ako je celkový priemer za subjekty v pôsobnosti ministerstiev 
(16,4 %) vykázali subjekty Ministerstva práce, sociálnych vecí a rodiny SR (21,0 %), Ministerstva zdravotníctva SR (18,6 %) a Ministerstva financií SR (18,5 %). Nižšiu opodstatnenosť podaní, ako je celkový priemer za subjekty v pôsobnosti ministerstiev vykázali subjekty Ministerstva pôdohospodárstva a rozvoja vidieka SR (14,6 %), Ministerstva vnútra SR (13,5 %), Ministerstva hospodárstva SR (8,0 %), Ministerstva životného prostredia SR (6,7%) a Ministerstva spravodlivosti SR (1,9 %). Z prešetrených podaní sa žiadne nepreukázalo ako opodstatnené v subjektoch Ministerstva obrany SR a Ministerstva zahraničných vecí a európskych záležitostí SR. 

Podrobný prehľad o počte podaní doručených ministerstvám a subjektom v ich pôsobnosti a ich opodstatnenosti je uvedený v prílohe (tabuľka č. 3).
	



Časť III.
Ostatné ústredné orgány štátnej správy a subjekty v ich pôsobnosti 
(bez Úradu vlády SR)


Pôsobnosť ostatných ústredných orgánov štátnej správy upravuje zákon č. 575/2001 Z. z. 
o organizácii činnosti vlády a organizácii ústrednej štátnej správy v znení neskorších predpisov 
a príslušné osobitné právne predpisy. 


Počet podaní

Ostatným ústredným orgánom štátnej správy (ďalej ÚOŠS) a subjektom v ich pôsobnosti bolo 
v roku 2015 doručených 121 sťažností (žiadna petícia). Z toho subjektom v ich pôsobnosti bolo doručených osem sťažností.

Vyhodnotenie vybavovania petícií a sťažností je za Úrad vlády SR, ako ústredný orgán štátnej správy pre kontrolu vybavovania petícií a sťažností spracované samostatne v časti I., preto do tejto časti informácie nie je zahrnuté.



	ÚOŠS vrátane subjektov 

	petície
	Sťažnosti

	Protimonopolný úrad SR
Správa štátnych hmotných rezerv SR
Štatistický úrad SR	
Úrad geodézie, kartografie a katastra SR
Úrad jadrového dozoru SR
Úrad pre normalizáciu, metrológiu a skúšobníctvo SR
Úrad pre verejné obstarávanie
Úrad priemyselného vlastníctva SR
Národný bezpečnostný úrad 
	0
0
0
0
0
0
0
0
0

	   33
   0
   0
                73
  0
  10
  0
  3
  2
  

	SPOLU
	               0
	              121




Z celkového počtu podaní 121 až 60,3 % prijal Úrad geodézie kartografie a katastra SR (ďalej ÚGKaK SR) a subjekty v jeho pôsobnosti a 27,3 % Protimonopolný úrad SR. Žiadna sťažnosť nebolo doručená Správe štátnych hmotných rezerv SR, Štatistickému úradu SR, Úradu jadrového dozoru SR a Úradu pre verejné obstarávanie.


Vecné zameranie sťažností

Zameranie sťažností doručených ÚOŠS a nimi riadeným subjektom závisí od výkonu štátnej správy, ktorú zabezpečujú v zmysle pôsobnosti vymedzenej zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a príslušnými osobitnými predpismi. Obsahové zameranie sťažností je v informácii uvedené len za tie ÚOŠS, 
u ktorých sa prešetrením sťažností preukázala ich opodstatnenosť.
	
ÚGKaK SR a subjekty v jeho pôsobnosti – nedodržanie lehoty na postúpenie odvolania; vykonanie zápisu do katastra nehnuteľností dotknutej osobe; nevyznačenie poznámky na list vlastníctva.

Sťažnosti doručené ÚOŠS a subjektom v ich pôsobnosti v roku 2015 v počte 114 boli vybavené:
· postúpením vecne príslušným orgánom (49 sťažností), 
· prešetrením (30 sťažností),
· odložením (35 sťažností)
· vrátením (0 sťažnosti).


Opodstatnenosť sťažností

Z celkového počtu sťažností vybavených v roku 2015 (114) bolo prešetrených 30 sťažností, 
z nich sa preukázali ako opodstatnené tri sťažnosti. Celková opodstatnenosť sťažností prešetrených ÚOŠS a subjektmi v ich pôsobnosti je 10,0 %. Opodstatnenosť sťažností prešetrených ÚOŠS je 
11,5 %, kde z 26 prešetrených sťažností sa preukázali ako opodstatnené tri sťažnosti. U subjektov 
v ich pôsobnosti nebola vyhodnotená ako opodstatnená žiadna sťažnosť. V početne najrozsiahlejšom súbore sťažností, ktorý vykázal ÚGKaK SR a subjekty v jeho pôsobnosti je opodstatnenosť sťažností 37,5 %, kde z prešetrených sťažností (8) sa preukázali ako opodstatnené tri sťažnosti.  

Prehľad o počte podaní doručených ÚOŠS vrátane subjektov v ich pôsobnosti a ich opodstatnenosti je uvedený v prílohe (tabuľka č. 4).



Časť IV.
Okresné  úrady


Postavenie, sídla a územné obvody a pôsobnosť okresných úradov upravuje zákon č. 180/2013 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov (ďalej len „zákon o organizácii miestnej štátnej správy“). Okresný úrad má postavenie miestneho orgánu štátnej správy, ktorý je preddavkovou organizáciou Ministerstva vnútra SR. V sídlach kopírujúcich územnosprávne členenie Slovenskej republiky v súčasnosti pôsobí 72 okresných úradov, z toho osem má postavenie okresného úradu v sídle kraja. Pôsobnosť okresných úradov ustanovuje zákon o organizácii miestnej štátnej správy a osobitné zákony.  






Počet podaní

Okresným úradom v príslušnom kraji a subjektom v ich pôsobností bolo v roku 2015 doručených 30 petícií a 872 sťažností. Počet petícií a sťažností podľa jednotlivých krajov je nasledovný:


	Kraj
	Petície
	Sťažnosti

	bratislavský
trnavský	
trenčiansky	
nitriansky
žilinský
banskobystrický
prešovský
košický
	4
1
3
2
5
4
6
5
	121
 55
81
99
189
66
178
83

	SPOLU	
	30
	872




Zameranie petícii a sťažností doručených orgánom miestnej štátnej správy vyplýva z pôsobnosti stanovenej týmto orgánom zo zákona o organizácii miestnej štátnej správy a príslušných osobitných právnych predpisov.

Petície doručené okresným úradom (ďalej OÚ) smerovali najmä do oblastí:
· cestnej dopravy a pozemných komunikácií – nesúhlas so zriadením obchádzky po miestnych komunikáciách v súvislosti s rekonštrukciou cesty II/50; obmedzenie prejazdu nákladnej a kamiónovej dopravy cez obce, 
· starostlivosti o životné prostredie – znečisťovanie životného prostredia vplyvom podnikateľskej činnosti; výrub stromov v oblasti vodných tokov, 
· výstavby a bytovej politiky – žiadosť o zastavenie staveného konania a nevydanie stavebného povolenia; nesúhlas s výstavbou zariadenia na prenos dát; nesúhlas s oplotením pozemkov; nesúhlas s výstavbou kanalizačnej vetvy; výstavba GSM stanice,  
· pozemkový a lesný odbor - nesúhlas s realizáciou pozemkových úprav; žiadosť o premiestnenie farmy, 
· školstva - obsadenie miesta riaditeľa školy.

Petície doručené OÚ a subjektom v ich pôsobnosti v roku 2015 v počte 26 boli vybavené:
· postúpením vecne príslušným orgánom (11 petícií), 
· prešetrením (13 petícií),
· odložením (2 petície).


Sťažnosti doručené orgánom miestnej štátnej správy smerovali najmä do oblastí:
· katastra – posudzovanie spôsobilosti verejnej listiny; zápis informatívnej poznámky na list vlastníctva; zápis vlastníckych a iných práv k nehnuteľnostiam; konanie o návrhu na vklad; poskytovanie údajov z katastra nehnuteľností, 
· starostlivosti o životné prostredie – nepovolený výrub drevín v kat. úz. Šoporňa; znečisťovanie životného prostredia vplyvom podnikateľskej činnosti; realizácie stavby „Ochrana pred povodňami na rieke Topľa“, 
· výstavby a bytovej politiky - postup stavebného úradu, resp. spoločného stavebného úradu; nečinnosť stavebného úradu; výkon štátneho stavebného dohľadu; nepovolené stavby, 
· cestnej dopravy a pozemných komunikácií – stav pozemnej komunikácie I/18 v Prešove; nečinnosť odboru, 
· školstva – realizácia výberového konania; nepriznanie a nevyplatenie kreditového príplatku pedagogickým zamestnancom; postup pri prešetrovaní úrazu žiaka, 
· všeobecnej vnútornej správy – vykonanie zmeny v registri spoločenstiev vlastníkov bytov a nebytových priestorov; procesné nedostatky v konaní o priestupkoch;  
· pozemkový a lesný odbor - vybudovanie hnojiska v obci Malá Mača; vedenie evidencie obhospodarovateľov lesa; výkon práva poľovníctva; realizácia projektu pozemkových úprav, 
· iné - nečinnosť, resp. prieťahy v konaní správneho orgánu (na úseku katastra, pozemkového a lesného, stavebného konania, opravných prostriedkov); nedodržanie lehoty na rozhodnutie; postup resp. nečinnosť pri vybavovaní sťažností a iných podaní; poskytnutie nekompletnej dokumentácie účastníkovi konania. 

Sťažnosti doručené OÚ a subjektom v ich pôsobnosti v roku 2015 v počte 867  boli vybavené:
· postúpením vecne príslušným orgánom (154 sťažností), 
· prešetrením (537 sťažností),
· odložením (176 sťažností)
· vrátením (0 sťažnosti).

Opodstatnenosť podaní

V roku 2015 orgány miestnej štátnej správy vybavili 26 petícií a 867 sťažností, pričom do uvedeného počtu sú zahrnuté aj podania, ktoré k 31. 12. 2014 zostali nevybavené a ich vybavovanie prešlo do nasledujúceho roka. Z prešetrených petícií (13) a sťažností (537) boli opodstatnené tri petície a 137 sťažností. Celková opodstatnenosť podaní prešetrených orgánmi miestnej štátnej správy je 25,5 % z čoho vyplýva, že v priemere bolo opodstatnené každé tretie podanie.


	Kraj
	Opodstatnenosť v %

	bratislavský
trnavský
trenčiansky
nitriansky		
žilinský
banskobystrický
prešovský
košický
	28,2
33,3
23,6
26,0
24,1
25,0
22,9
28,6




Vyššiu opodstatnenosť ako je celkový priemer (25,5 %) vykázali OÚ trnavského kraja 33,3 %, kde z prešetrených petícií (1) a sťažností (32), bolo opodstatnených 11 sťažností, OÚ košického kraja 28,6 %, kde z prešetrených petícií (3) a sťažností (25) bolo opodstatnených osem sťažností (žiadna petícia), OÚ bratislavského kraja 28,2 %, kde z prešetrených petícií (3) a sťažností (68) boli opodstatnené dve petície a 18 sťažností a OÚ nitrianskeho kraja 26,0 %, kde zo 73 prešetrených sťažností bolo opodstatnených 19 sťažností (žiadna petícia). Nižšiu opodstatnenosť podaní, ako je celkový priemer opodstatnenosti OÚ vykázali OÚ trenčianskeho kraja, OÚ žilinského kraja, OÚ banskobystrického kraja a OÚ prešovského kraja. 

Prehľad o počte podaní a ich opodstatnenosti doručených orgánom miestnej štátnej správy je uvedený v prílohe (tabuľka č. 5).






Časť V.

Súhrnný prehľad ukazovateľov


Súhrnný prehľad ukazovateľov charakterizuje počet podaní, príčiny opodstatnenosti podaní, opatrenia prijaté na nápravu, zhodnotenie opakovaných podaní, počet odložených podaní, podaní označených ako sťažnosti a iných podaní (žiadosti, oznámenia, podnety, dopyty a ďalšie).

Počet podaní a ich opodstatnenosť

Všetkým orgánom štátnej správy, za ktoré je informácia spracovaná bolo v roku 2015 doručených celkom 130 petícií (tabuľka č. 6). Štruktúra petícií doručených ministerstvám 
a subjektom v ich pôsobnosti, ostatným ÚOŠS vrátane subjektov v ich pôsobnosti, OÚ a subjektom 
v ich pôsobností a Úradu vlády SR je nasledovná: 






   

V roku 2015 bolo týmto orgánom doručených celkom 6127 sťažností (tabuľka č. 6). Štruktúra sťažností doručených ministerstvám a subjektom v ich pôsobnosti, ostatným ÚOŠS vrátane subjektov v ich pôsobnosti, OÚ vrátane subjektom v ich pôsobností a Úradu vlády SR vrátane jeho subjektov je nasledovná:






	
V roku 2015 orgány štátnej správy vybavili 118 petícií a 6229 sťažností. Do uvedeného počtu sú zahrnuté aj petície a sťažnosti, ktoré k 31. 12. 2014 zostali nevybavené a ktorých vybavovanie prešlo do roku 2015. Z prešetrených petícií (73) sa zistila opodstatnenosť 10 petícií (13,7 %). Opodstatnenosť sťažností je 16,5 %, keď z počtu 3620 prešetrených sťažností sa preukázalo ako opodstatnených 599. Celkový priemerný ukazovateľ percentuálneho vyjadrenia opodstatnenosti podaní (petícií charakteru sťažností a sťažností) za všetky orgány štátnej správy je 16,5 % (tabuľka 
č. 6). 

Z celkového počtu petícií (118) bolo vybavených:
· postúpením vecne príslušným orgánom (37 petícií), 
· prešetrením (73 petícií),
· odložením (8 petícií).

Z celkového počtu sťažností (6229) bolo vybavených:
· postúpením vecne príslušným orgánom (836 sťažností), 
· prešetrením (3620 sťažností)
· odpoveďou (19 sťažností)
· odložením (1751 sťažností)
· vrátením (3 sťažnosti).

Príčiny podaní

Hlavnými príčinami podaní podľa podkladových materiálov k informácií sú najmä:
· porušenie, nesprávna aplikácia zákona, neznalosť všeobecne záväzných právnych predpisov a interných predpisov,
· nesprávny výklad právnych noriem, 
· nečinnosť, prieťahy, resp. nesprávny postup v konaní jednotlivých úsekov štátnej správy,
· nedostatky v kontrolnej činnosti,
· nedostatky v riadiacej činnosti,
· nesprávne posúdenie skutkového stavu veci, 
· konanie zamestnancov orgánov verejnej správy a zamestnancov nimi zriadených organizácií (neodborné, resp. nedôsledné plnenie pracovných povinností, neprofesionálny postup pri vybavovaní záležitostí občanov, postup pedagogických zamestnancov voči žiakovi, neochota vedúcich zamestnancov prijímať a realizovať systémové opatrenia, nedodržanie etického kódexu),
· nedostatočné personálne obsadenie niektorých úsekov štátnej správy, 
· nesúlad školského vzdelávacieho programu so štátnym vzdelávacím programom,
· nízka miera odbornosti vyučovania,
· nedostatky v procese hodnotenia a klasifikácie. 

Opatrenia na nápravu

Opatrenia prijaté na odstránenie zistených nedostatkov a príčin ich vzniku mali najmä charakter:
· pracovnoprávny (upozornenie zamestnancov na dodržiavanie právnych predpisov a interných predpisov, napomenutie, osobný pohovor, upozornenie na dodržiavanie služobných povinností, upozornenie na porušenie pracovnej disciplíny, zníženie, resp. odňatie osobného príplatku, odvolanie z funkcie, zníženie služobného platu, skončenie pracovného alebo štátnozamestnaneckého pomeru, zmena pracovného zaradenia a pod.),
· postúpenie veci orgánom činným v trestnom konaní,
· organizačný (zefektívnenie riadiacej a kontrolnej činnosti, výkon štátneho stavebného dohľadu, vzdelávacia činnosť, zmena organizácie práce, analýza problémov na pracovných poradách a pod.), 
· finančný (uloženie pokuty, vrátenie správneho poplatku, doplatenie finančných náležitostí, krátenie poberania priamych platieb na plochu, uplatňovanie zmluvne dojednaných sankcií a pod.),
· úprava interných normatívnych aktov (pokyny, smernice, metodické usmernenia, nariadenia), 
· iné (operatívne odstránenie nedostatku, vydanie rozhodnutia, personálne posilnenie oddelenia, resp. odboru, zrušenie rozhodnutia, anulovanie výsledkov výberového konania, vypracovanie školského vzdelávacieho programu, resp. jeho zosúladenie so štátnym vzdelávacím programom, zlepšenie kvalifikačnej štruktúry pedagogických zamestnancov a odbornosti vyučovania, vypracovanie plánu ďalšieho vzdelávania pedagogických zamestnancov, skvalitnenie materiálno-technických podmienok vyučovania, zakúpenie diagnostického prístroja, zavedenie evidenčného systému kontroly, zavedenie evidencie podaní, technické opatrenia na zabezpečenie plynulosti a bezpečnosti cestnej premávky, majetkovoprávne vysporiadanie nehnuteľnosti, upozornenia na dodržiavanie právnych predpisov pri výkone štátnej správy prenesený na obce podľa osobitných predpisov a pod.) 


Opakované, odložené petície a sťažnosti a vrátené sťažnosti

Podľa § 21 ods. 1 zákona o sťažnostiach opakovaná sťažnosť a ďalšia opakovaná sťažnosť je sťažnosť tohto istého sťažovateľa, v tej istej veci, ak v nej neuvádza nové skutočnosti. V roku 2015 bolo orgánom štátnej správy doručených 220 opakovaných podaní, z toho 2 petície a 218 opakovaných sťažností a ďalších opakovaných sťažností (tabuľka č. 6). Orgány verejnej správy, za ktoré je informácia spracovaná, prekontrolovali správnosť vybavenia dvoch petícií a 145 predchádzajúcich sťažností, pričom sa preukázalo nesprávne vybavenie dvoch petícií a 11 sťažností (8,8 %). Odložených bolo 73 ďalších opakovaných sťažností.

Orgány verejnej správy v roku 2015 odložením a vrátením vybavili celkom 1762 podaní 
(8 petícií a 1754 sťažností), z toho odložených bolo osem petícií a 1751 sťažnosti, vrátené boli tri sťažnosti. Ministerstvá vrátane subjektov odložili päť petícií a 1455 sťažností, vrátili dve sťažnosti.  ÚOŠS vrátane subjektov odložili 35 sťažností (žiadna petícia), OÚ vrátane subjektov odložili dve petície a 176 sťažností, Úrad vlády SR odložil jednu petíciu a 85 sťažností a vrátil jednu sťažnosť (tabuľka č. 6). Dôvody, pre ktoré je orgán verejnej správy oprávnený petíciu odložiť sú uvedené 
v § 5 ods. 5 a v § 6a ods. 1 zákona o petičnom práve. Dôvody odloženia sťažnosti sú uvedené v § 5 ods. 7 a v § 6 ods. 1 a 3 zákona o sťažnostiach, dôvod, pre ktorý je orgán verejnej správy povinný sťažnosť vrátiť, je uvedený v § 8 ods. 3 zákona o sťažnostiach. 
	
Podania označené ako sťažnosť a iné podania

Okrem petícií a sťažností orgánom štátnej správy bolo doručených 789 podaní označených ako sťažnosti, ktoré však neboli sťažnosťami podľa zákona o sťažnostiach. Tieto podania boli orgány štátnej správy povinné v súlade s § 4 zákona o sťažnostiach vrátiť s uvedením dôvodu tomu, kto ich podal. Ministerstvami a subjektmi v ich pôsobnosti bolo vrátených 610 takýchto podaní, ÚOŠS 
a subjekty v ich pôsobnosti vrátili 14 podaní, orgány miestnej štátnej správy 82 podaní a Úrad vlády SR 83 podaní.

Orgány štátnej správy na úseku vybavovania petícií a sťažností okrem hlavnej agendy zabezpečovali tiež vybavovanie žiadostí, oznámení, podnetov a dopytov. Spolu uvedeným orgánom bolo v roku 2015 doručených až 20632 podaní tohto charakteru. Vrátane podaní, ktoré k 31. 12. 2014 zostali nevybavené a ktorých vybavovanie prešlo do nasledujúceho roka, v roku 2015 vybavili 20480 podaní, z toho ministerstvá a subjekty v ich pôsobnosti vybavili 18919, ÚOŠS vrátane subjektov 188, okresné úrady vrátane subjektov 1057 a Úrad vlády SR 316 podaní. 

Štruktúra podaní vybavených v roku 2015 orgánmi štátnej správy, za ktoré je informácia spracovaná je nasledovná:






*  *  *

Petičné právo zaručené čl. 27 Ústavy Slovenskej republiky, ako základné právo zahrnuté do politických práv, predstavuje jednu z foriem priamej demokracie. Je jedným z prostriedkov, prostredníctvom ktorých dochádza k uplatneniu princípu suverenity občanov zakladajúceho ich legitímny nárok zúčastňovať sa na správe vecí verejných.

Ústava Slovenskej republiky v čl. 46 ods. 1 zaručuje každému aj subjektívne právo na súdnu 
a inú právnu ochranu, keď deklaruje: „Každý sa môže domáhať zákonom ustanoveným postupom svojho práva na nezávislom a nestrannom súde a v prípadoch ustanovených zákonom na inom orgáne Slovenskej republiky“. Tohto subjektívneho práva sa môže každý domáhať len v medziach zákonov a to zákona o sťažnostiach, ako aj osobitných predpisov, napr. zákona č. 400/2009 Z. z. 
o štátnej službe a o zmene a doplnení niektorých zákonov, zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákon č. 233/1995 Z. z. 
o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákona č. 757/2004 Z. z. o súdoch a o zmene a doplnení niektorých zákonov v znení neskorších predpisov. Ak tieto osobitné predpisy neustanovujú inak, na vybavovanie sťažností sa použije zákon o sťažnostiach.  


Účinnosťou zákona č. 386/2015 Z. z., ktorým sa mení a dopĺňa zákon č. 4/2001 Z. z. o Zbore väzenskej a justičnej stráže v znení neskorších predpisov a o doplnení zákona č. 9/2010 Z. z. 
o sťažnostiach v znení zákona č. 289/2012 Z. z. došlo na návrh Ministerstva spravodlivosti SR 
k zmene zákona o sťažnostiach tým, že § 4 ods. 2 sa doplnil písmenom c), podľa ktorého sťažnosťou podľa tohto zákona nie je ani podanie obvineného alebo odsúdeného. 

Potreba zakomponovať do zákona č. 4/2001 Z. z. o Zbore väzenskej a justičnej stráže v znení neskorších predpisov ďalšiu hlavu, ktorá podrobne a komplexne upravuje osobitný postup pri vybavovaní sťažností obvinených a odsúdených, ktorí sa v čase podania nachádzajú vo výkone väzby alebo vo výkone trestu odňatia slobody v ústavoch Zboru väzenskej a justičnej stráže, vyplývala najmä z potreby flexibilnejšieho reagovania na vybavovanie veľkého množstva podaných sťažností, a to s prihliadnutím na dôslednú ochranu práv a právom chránených záujmov väznených osôb.
V zmysle Plánu legislatívnych úloh vlády SR na rok 2015 Úradu vlády SR vyplynula úloha pripraviť návrh zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov, do ktorého budú zapracované nové poznatky aplikačnej praxe. Z dôvodu, že predloženie uvedeného legislatívneho materiálu úzko súvisí s realizáciou projektu „Elektronické služby Úradu vlády Slovenskej republiky – eDemokracia a otvorená vláda“ plnenie úlohy bolo posunuté na rok 2016.

Využívanie mimosúdnych inštitútov ochrany práv a právom chránených záujmov fyzických osôb a právnických osôb je jedným z nástrojov pre zvyšovanie kvality a efektívnosti výkonu štátnej správy a je tiež významným nástrojom spoločenskej kontroly činnosti orgánov verejnej správy 
a dodržiavania zákonnosti.

Fyzické osoby a právnické osoby sa však v mnohých prípadoch obracajú na orgány štátnej správy s podaniami, ktoré síce označia ako sťažnosť, ale v zmysle zákona o sťažnostiach ich za sťažnosti podľa tohto zákona nie je možné považovať. Taktiež sa na orgány štátnej správy obracali najmä s rôznymi dopytmi, názormi, žiadosťami, návrhmi a podnetmi, pričom počet týchto podaní bol takmer trojnásobne vyšší ako počet petícií a sťažností, ktoré v roku 2015 tieto orgány vybavili. 






Podania doručené Úradu vlády SR podľa druhov
Porovnanie rokov 2014 a 2015
2014	Petície	Sťažnosti	Podania označené ako sťažnosť	Iné	Písomnosti	9	207	86	173	523	2015	Petície	Sťažnosti	Podania označené ako sťažnosť	Iné	Písomnosti	10	288	131	185	413	Štruktúra doručených petícií
Ministerstvá a subjekty v ich pôsobnosti	Ostatné ÚOŠS a subjekty v ich pôsobnosti	OÚ	Úrad vlády SR	90	0	30	10	Štruktúra doručených sťažností
Ministerstvá a subjekty v ich pôsobnosti	Ostané ÚOŠS a subjekty v ich pôsobnosti	OÚ	Úrad vlády SR	4846	121	872	288	Štruktúra vybavených podaní
Petície	Sťažnosti	Iné podania	118	6229	20480	Podania doručené Úradu vlády SR podľa druhov
Sťažnosti	Petície	Iné podania	Písomnosti súvisiace s vybavovaním podaní	288	10	316	413	

